38 Ena gauna oya, e biuti ratou na tacina o Juta qai lai birika na nona valelaca ena vanua e tiko kina e dua na kai Etulama, na yacana o Ira.2 E raica e kea o Juta e dua na yalewa e luvei Sua na turaga ni Kenani.+ E taura me watina qai veiyacovi kei koya,3 mani bukete. E qai vakasucuma e dua na luvena tagane, mani vakayacani koya me o Eri.+4 E bukete tale o koya, qai vakasucuma e dua na luvena tagane, mani vakayacani koya me o Onani.5 E qai dua tale na luvena tagane e vakayacana me o Sela. A tiko voli e Kisipi+ o Juta ena gauna e vakasucumi luvena kina o watina.6 Oti sa qai kauta o Juta e dua na yalewa me wati Eri na nona ulumatua, na yacana o Tema.+7 Ia o Jiova e sega ni taleitaki Eri na ulumatua i Juta, mani vakamatei koya o Jiova.8 Ena ka e yaco oya, e kaya kina o Juta vei Onani: “Mo veiyacovi mada kei na wati tuakamu, drau qai vakawati vakaveidakuni, me cadra mai kina na kawa i tuakamu.”+9 Ia e kila o Onani ni kawa oya ena sega ni nona.+ Ni rau dau veiyacovi kei na wati tuakana e dau vakamaumautaka na nona wai ina qele, me kua kina ni dua na kawa i tuakana.+10 E ca na ka e cakava ena mata i Jiova, e mani vakamatei koya tale ga.+11 E qai tukuna o Juta vei Tema na vugona: “Mo lai tiko ga vakayada ena vale i tamamu me yacova ni sa cauravou o Sela na luvequ tagane,” ni kaya lo o koya: ‘De na mate tale ga o koya me vakataki rau na tuakana.’+ E mani lai tiko voli ga o Tema ena vale i tamana.12 Toso na gauna, sa qai mate na luvei Sua+ na wati Juta. A muria o Juta na gauna ni vakaloloku, e qai lako cake i Timinaca+ vei ira na daukotiva na nona sipi, o koya kei na nona itokani o Ira na kai Etulama.+13 A tukuni vei Tema: “O vugomu sa gole cake tiko qo i Timinaca me lai kotiva na nona sipi.”14 E mani luvata o koya na nona isulu ni yada, e dara sara e dua tale na isulu, e ovici koya ena dua na iovi e qai ubia na matana. Oti e lai dabe ena icurucuru kei Eneima e toka ena gaunisala i Timinaca, ni raica o koya ni sa cauravou o Sela, ia se sega ni soli o koya me wati Sela.+15 Ni raici koya o Juta e nanuma sara ni dua na saqamua, ni ubia tu na matana.16 E mani gole vakatikitiki vua ena bati ni gaunisala qai kaya: “Yalovinaka, meu veiyacovi mada kei iko,” ni sega ni kila ni o vugona+ ga qori. Ia e tukuna o Tema: “Na cava o na solia vei au me daru veiyacovi kina?”17 E qai kaya: “Au na vakauta yani e dua na luvenime mai na noqu qelenime.” E sauma o koya: “O na solia e dua na kena ivakadei me yacova ni sa kau mai?”18 E kaya tale: “Na ivakadei cava meu solia vei iko?” E sauma o koya: “Na nomu mama ivakadei,+ na kena wa, kei na nomu ititoko e tiko e ligamu.” E qai solia yani vua o koya, erau veiyacovi sara, e mani vakabuketetaki Tema.19 Oti oya e tucake o Tema me gole yani, e luvata nona iovi qai dara na nona isulu ni yada.20 E qai tala o Juta na nona itokani kai Etulama+ me kauta na luvenime, me kau lesu mai kina na ivakadei ena liga i yalewa, ia e sega vakadua ni kunei koya.21 E vakatarogi ira na lewenivanua e kea, e kaya: “I vei na saqamua ni valenisoro e dau duri tu e Eneima ena batinisala?” Ia era kaya: “Se sega vakadua ni dua na saqamua ni valenisoro ena vanua qo.”22 E mani lesu vei Juta, e kaya: “Au sega sara ga ni kunei koya, era kaya tale ga na lewenivanua e kea, ‘Se sega vakadua ni dua na saqamua ni valenisoro me kune ena vanua qo.’”23 E mani kaya o Juta: “Me sa taura ga na ka kece oya me nona, me daru kua kina ni vakamaduataki. Na ka ga e bibi ni sa kau yani na luvenime qo, ia o sega ni kunei koya.”24 Ia ni oti e tolu na vula e qai tukuni vei Juta: “A saqamua voli o Tema na vugomu, sa bukete tale ga ena nona saqamua tiko.” E mani kaya o Juta: “Kauti koya mai tuba me vakamatei qai vakamai.”+25 Ni sa kau tiko mai tuba o koya, e talatala sara me tukuni vei vugona: “Na tagane e taukena na ka qo e vakabuketetaki au.” E kaya tale: “Yalovinaka, ni raica mada se o cei e nona qo, na mama ivakadei, na kena wa, kei na ititoko.”+26 E mani raica o Juta qai kaya: “E yalododonu sara vei au o koya, niu a sega ni soli koya vei Sela na luvequ tagane.”+ Oti oya e sega tale ni veiyacovi kei koya.27 Ena gauna me vakasucu kina, e tu e nona katonigone na drua.28 Ni vakasucu tiko o Tema e qai dodoka mai na ligana e dua, sega ni bera ni sa taura na dauveivakasucumi e dua na tikinisulu damudamu qai vesuka i ligana, e kaya: “O ka qo e basika mai liu.”29 Ia na gauna ga e lokia tale kina na ligana, sa lako mai tuba o tacina, e mani kaya vakadomoilevu na dauveivakasucumi: “Cava o basuka kina na katonigone?” E mani vakayacani o koya me o Feresi.*+30 Oti oya e lako mai tuba na tacina e vesu tu e ligana na tikinisulu damudamu, e mani vakayacani me o Sira.+
fij_Latn